정조 4년
庚子二月十四日巳時。上御誠正閣。大臣備局堂上引見入侍時。領議政金尙喆。左議政李溵。兼刑曹判書具善復。兼禮曹判書洪樂性。右參贊鄭尙淳。戶曹判書金華鎭。行副司直李柱國。訓鍊院都正李敬懋。行副司直李邦一。大司諫金魯淳。掌令李度默。修撰徐有成。左承旨蔡弘履。假注書趙興鎭。事變假注書權坰。記事官徐龍輔金載瓚。以次進伏訖。尙喆等曰。近日春寒惻惻。聖體。若何。上曰。一樣矣。尙喆等曰。王大妃殿症候加減。若何。上曰。諸節比數昨差勝。而復常似遠。焦悶矣。尙喆曰。惠慶宮氣候。何如。上曰。一樣矣。尙喆等曰。聖上躬理萬幾。獨勞於上。而臣等則素位苟充。無一事仰禆。每自循省。惶愧靡措。何況此際。鼎席不備。尤切悶鬱矣。亟擧枚卜。是所望也。上曰。近日國事。可謂罔涯。予所倚毗而共濟者。惟在卿等。而鼎席之不備。亦已多日。每一念至。誠甚悶然。今者卿等之言。實合予意。卿等其枚卜以入。仍命書傳敎曰。卜相。尙集曰。卜相事。命下矣。領議政金相喆。左議政李溵命招。以爲卜相之地。何如。上曰。依爲之。出擧條上曰。領左相命招卜相。出榻敎尙喆等曰。卜相命下。國事幸甚矣。上曰。目今正卿數少。位著苟簡。亞卿之列。有可以陞擢者乎。卿等亦有所料量者否。尙喆曰。日月之明。無微不燭。廷臣之長短姸媸。宜莫逃於淵鑑之下矣。雖以近日工判望言之。正卿乏人。不能排擬。苟艱。甚矣。以臣等之庸才淺識。何敢以某也可。某也不可。取捨仰對乎。不過以科甲之久近。踐歷之多少。循次以擧矣。上曰。誰某可乎。尙喆曰。以官案見之。兪彦鎬金熤。俱好矣。上曰。兩人皆好。而一則在鄕。逡巡官職。一則居藩。方帶重務。未知如何。且金熤。則時在藩任。雖陞擢之後。正卿行公。似不易矣。尙喆曰。陞擢旣出於奬用。則藩任遞易之弊。何可恤乎。亦不必以陞資之故。急遞本職矣。上曰。然則陞擢。好矣。尙喆曰。亞卿之列。亦甚乏人。大司成金夏材。資歷方在久次。陞資。何如。上曰。好矣。尙喆曰。位著之不備。未有甚於近日。登科已久。資歷已滿之中。宜先陞用。黃海監司金熤。大司成金夏材。竝合陞資。敢此仰達矣。上曰。依爲之。出擧條黃海監司金熤。大司成金夏材陞擢事。榻前定奪尙喆曰。顧今世道朝象。渙散極矣。其所鎭靖而保合之者。惟在聖上。有罪則罪之。有功則賞之。當退者退。當進者進。飛潛巨細。咸歸陶甄。則凡今日臣庶。孰不入於造化之範圍也哉。是臣區區之望也。上曰。備局堂蔡濟恭李義翊牌招。出榻敎上曰。以備堂見之。亦甚數少。如徐有慶者。豈不合於參聞廟謨乎。昨日之啓。雖以過中爲批。而事則是矣。擧世鋒鏑之中。不顧一身之禍福。挺身抗言。能辨他人所不能之事。如許之人。合有獎用之道矣。尙喆曰。臣於待罪嶺南也。此宰臣亦在嶺邑。治郡聲績。蔚有可觀。自其時。已知其人之難矣。上曰。今番事。毋論是非。秉執則誠難矣。尙喆曰。備堂中。兵曹判書蔡濟恭。方有牌招之命。而旣是例兼。還爲差下。何如。上曰。依爲之。久次中。如徐有慶者。不但沈屈。在朝廷收用之道。亦合奬拔。此等之任差除。何如。尙喆曰。不但久次。且已經留守之任。宜使參聞廟謨。備局堂上差下。何如。上曰。依爲之。出擧條上曰。兼兵曹判書蔡濟恭。還差備堂。出榻敎上曰。都承旨徐有慶。備堂差下。出榻敎尙喆曰。此全羅監司徐有隣狀啓也。因統制使徐有大論移。以爲本道山沿所在統穀七萬五百餘石。自該營準計耗條。責其船運。勢將盡數分排於沿邑。此令一出。則沿邊民邑之弊端。有難毛擧。以言乎民情。則春稅督納之時。創出別歧船運之役。已非息肩之道。又其穀物還上。一時捧留各倉。則遠近出浦之價。斗斛改量之縮。各樣雜費。旣無元數中磨鍊。都出小民。萬萬可矝。以言乎船運。則田稅大同方張。裝發船隻苟艱之時。又從以統穀載運。四散覓船。其爲騷撓。已無可言。曾前船運時。漂失穀物。渰死人命。無嵗無之。故往在甲戌。故判書李成中。備陳此由。別單革罷。以言乎穀簿。則沿邑所在。不過二萬八千石零。而一年耗條。合爲七千石零。盡取沿邑輸送。則不出四五年。沿邊之穀。將無餘儲。而每年七千石移轉。在所不已。論其牟還耗條。則每年再運。此乃無窮之弊也。第念該營支放之數。必有錢穀上下者。穀取嶺沿。錢取他道。則可爲兩便之道。而如其穀條上下。較多於錢條。則自廟堂。考其支放不足之數。取按三道穀簿。以兩湖所在他衙門穀。量其容入。移作統穀於嶺沿諸邑。如軍作米之移錄儲置。則似無不可。而此外亦必有自該營考據已例。推移拮据之道。竝以此商量便否。從長變通。而船運一款。特爲還寢。以除一路無窮之事。令廟堂稟處矣。此事曾因嶺南錢還之弊。自湖南使之依前運穀事。有所覆奏矣。今見湖南道臣狀聞。盛論本道民弊。旣如此。則湖南嶺南。莫非民也。有不可强令擧行。又不可使嶺民之錢還。旣罷旋復。而若其他條矯弊之道。廟堂亦何以懸空遙度。得其無窒礙之善策乎。今若使嶺南道臣巡到統營之時。與統帥反復相議。以其一年錢穀。應入應下之當爲幾何。商量其足不足。苟且從長變通。無弊可行之道。則使之出意見。論理狀聞後。稟處。恐似得宜矣。上曰。依爲之。出擧條尙喆曰。禮曹方有擧行之事。而堂上不備。在外參判兪彦鎬。今姑許遞。竝與參議有闕。代。今日政差出之意。分付。何如。上曰。依爲之。出擧條上曰。在外禮曹參判許遞。參議有闕之代。今日政差出。出榻敎上曰。奉審承旨入侍。出榻敎右承旨徐有防進伏。上曰。奉審無頉乎。有防曰。無頉矣。有防曰。卜相事。命下矣。政官牌招開政。何如。上曰。依爲之。出擧條上曰。政官牌招開政。出榻敎命讀秋曹啓目。弘履讀奏。上曰。洪元浩。似是喪性之人矣。善復曰。捧招時。觀其貌樣。則必是狂易之人。且此人之有此病。世所共知矣。上曰。領相之意。何如。尙喆曰。所犯雖重。旣是喪性之人。則不可以常人之道責之矣。上曰。元浩喪性。旣是通朝之所知。續典亦有參恕之文。別無更問之端矣。仍命書判付。上曰。大臣先退。卜相以入。大臣先退。上曰。臺諫進前。魯淳度默有成曰。臣等謂喬桐府黜置罪人鄭致達妻。快正王法。以洩神人之憤。宜矣。上曰。不允。魯淳度默有成曰。臣等謂還寢遠竄罪人韓翼謩金吾草記勿施之命。仍施遠竄之典。宜矣。上曰。不允。魯淳度默有成曰。臣等謂放歸田里罪人金相福。亟令王府。拿鞫嚴問。快正王法。宜矣。上曰。不允。魯淳度默有成曰。臣等謂黑山島圍籬罪人龜柱。亟加嚴鞫。快正王法。宜矣。上曰。不允。魯淳度默有成曰。臣等謂削黜罪人洪樂純。爲先中途付處。宜矣。上曰。不允。魯淳度默曰。臣等謂彦衡養遂獻遂。竝令王府。設鞫嚴問。宜矣。上曰。不允。魯淳度默曰。臣等謂濟州牧移配罪人敬彬。亟令王府。更爲設鞫得情。宜矣。上曰。不允。魯淳度默曰。臣等謂令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。宜矣。上曰。不允。魯淳度默曰。臣等謂遲晩後物故罪人啓能。亟施孥籍之典。宜矣。上曰。不允。魯淳度默曰。臣等謂物故罪人志恒之支屬應坐者。絶島散配。宜矣。上曰。不允。魯淳度默曰。臣等謂還寢李觀源定配之命。更令王府。設鞫得情。宜矣。上曰。不允。魯淳度默曰。臣等謂還寢會遂絶島定配之命。仍令王府。設鞫得情。宜矣。上曰。不允。度默曰。臣於見職。可遞之端。非止一事。而只緣積違召命。飭敎連下。怵分畏義。不得不冒沒行公。而廉隅有傷。含默如舊。惶愧之極。靡所容措。昨伏見傳敎下者。以臺臣之晩後詣臺。責敎截嚴。至下遞差之命。臣於是尤有所萬萬難安者。臣之日昨屢次詣臺也。不能待漏而坐。率皆晏朝始入。若論怠緩之罪。臣實爲最。僚臺旣以此被譴。則臣不可獨自倖免。故果於昨夕。詣臺引避。承宣阻搪。終不許登徹。而因留門之啓。伏承今日登對引避之敎。故臣又章皇入來矣。及登筵席。誨責縷縷。至以昨日强引。有涉形跡之嫌爲敎。聖意所在。臣雖不敢妄度。第於合啓新發之餘。臣適引避。故似或因此致勤聖敎。而此則有不然者。夫洪樂純。負犯至重。公共之論。旣發於三司之地。則孰敢有一毫逡巡之計。而此或逡巡。厥罪當如何哉。臣雖愚迷。不敢爲此。又況此啓。異於兩司合啓。設令臣眞有逡巡之意。强爲引嫌。而或免臺官。如或更叨館職。則又將何以規避哉。當初引避。只出於不可冒嫌之意。而聖敎如此。莫非臣平日言行不能見孚之致。以此以彼。其何敢一刻晏然於臺次乎。請命遞斥臣職。上曰。昨今下敎。意在無隱。勿辭。亦勿退待。以卜相封入。命書傳敎曰。加卜。書訖。命退。諸臣以次退出。